রোম্যান্টিক জুটির ধারণা আসলে কারো পরিকল্পনা অনুযায়ী তৈরি হয়নি। দর্শকরাই এ প্রথাটিকে ভিত্তি দিয়েছেন। নির্মাতারা অবস্থার পরিপ্রেক্ষিতে সেটা অনুসরণ করেছেন। চলচ্চিত্রে রাজকাপুর-নার্গিস, দিলীপ কুমার-সায়রা বানু বা উত্তম-সুচিত্রার রোম্যান্টিক ছবিগুলো দর্শকপ্রিয়তা পেলে সেই পঞ্চাশ ষাট দশকে নির্মাতারা তাদের নিয়েই একের পর এক নতুন নতুন গল্প ফেঁদে ছবি মুক্তি দিতে থাকেন। এভাবেই পত্তন হয় জুটির। এর পেছনে একটা ব্যবসায়িক বুদ্ধিবৃত্তিও কাজ করেছে। এদের একসাথে পর্দায় উপস্থিতির ছবি ভালো ব্যবসা করেছে বলে তাদের জুটিবদ্ধ করেই তৈরি হয়েছে একর পর এক চলচ্চিত্র। উত্তম কুমারের সঙ্গে সাবিত্রী চ্যাটার্জি বা কাবেরি বসুকেও যুক্ত করা হয়েছিল। খুব একটা কাজ হয়নি। সুপ্রিয়া দেবী ব্যক্তিজীবনে উত্তম কুমারের ‘দ্বিতীয় স্ত্রী’র ভূমিকা পালন করলেও তার সঙ্গে উত্তম কুমারকে কখনো রোম্যান্টিক জুটি হিসেবে কল্পনা করেননি দর্শক।